Llíria entra a formar part de l'Associació Espanyola de Ciutats Creatives de la UNESCO
26 de setembre de 2022

El ple de l'Ajuntament de Llíria, va acordar, en la seua última sessió, la integració de Llíria, com a fundadora, en l'Associació Espanyola de Ciutats Creatives de la UNESCO. Segons ha explicat el regidor de Turisme, Paco García, esta nova plataforma “té per objecte la coordinació d'aquelles ciutats espanyoles que hagen sigut designades Ciutats Creatives per l'Organització de les Nacions Unides per a l'Educació, la Ciència i la Cultura (UNESCO), en el marc del seu programa Xarxa de Ciutats Creatives”.

Els objectius fonamentals d'esta Associació, i assumint com a propis els continguts en la “Mission Statement” del programa Xarxa de Ciutats Creatives de la UNESCO, seran enfortir la cooperació internacional entre ciutats integrants, impulsar la creació, producció, distribució i difusió d'activitats, béns i serveis culturals, desenvolupar centres de creativitat i innovació, així com ampliar les oportunitats per a creadors i professionals del sector cultural, integrant la creativitat en les estratègies i plans de desenvolupament local dins de l'Agenda 2030 per al Desenvolupament Sostenible.

García ha apuntat que Llíria “té un gran potencial de talent musical, tant des del vessant formatiu com des de la part més interpretativa i de creació artística, la qual hi ha internacionalitzar i donar a conéixer fora de les fronteres de la nostra Comunitat”.

Per això, l'Associació “pretén difondre conjuntament, tant a nivell nacional com internacional, els valors culturals que les Ciutats Creatives UNESCO representen, utilitzant per a això quantes accions, promocions i publicacions s'estimen convenients, a més d'activar projectes i intercanvis amb institucions i empreses per a promocionar tot el nostre talent en l'exterior”.

Amb esta nova plataforma, “volem posicionar a la nostra localitat en el turisme cultural mitjançant la posada en valor dels diferents àmbits creatius que conformen la xarxa espanyola (artesania i arts populars, gastronomia, disseny, literatura, música, cinema/audiovisual i arts digitals) i amb els quals es poden generar sinergies per als ecosistemes creatius locals i l'intercanvi i transferència de coneixement en el marc de l'economia creativa, l'economia circular i el paradigma de les noves ciutats intel•ligents”, ha comentat l'edil.

Així, esta nova iniciativa servirà per a obrir noves oportunitats de generació d'ocupació en els sectors culturals i creatius mitjançant l'emprenedoria, la formació i la professionalització, amb la finalitat d'atraure talent i nous projectes i inversions.